শামস-উদ-দীন

শামস-উদ-দীন (জন্ম: ২৭ নভেম্বর ১৯৪৮) একজন বাংলাদেশী কৃষিবিদ এবং বাংলাদেশ কৃষি বিশ্ববিদ্যালয়ের খাদ্য প্রযুক্তি ও গ্রামীণ শিল্প বিভাগের অবসরপ্রাপ্ত অধ্যাপক। তিনি পটুয়াখালী বিজ্ঞান ও প্রযুক্তি বিশ্ববিদ্যালয় এবং জার্মান বিশ্ববিদ্যালয় বাংলাদেশের উপাচার্য হিসেবে দায়িত্ব পালন করেছেন। শামস-উদ-দীন ১৯৪৮ সালের ২৭ নভেম্বর সিরাজগঞ্জ জেলার উল্লাপাড়ার সেনগাঁতী গ্রামে জন্মগ্রহণ করেন। তার বাবা মো. জয়নাল আবেদীন এবং মা মোছাম্মৎ শরীফুন্নেছা। তিনি বাংলাদেশ কৃষি বিশ্ববিদ্যালয় থেকে ১৯৭২ সালে বিএসসি কৃষি প্রকৌশল (মেজর ইন ফুড টেকনোলজি) এবং ভারতের মহীশূর বিশ্ববিদ্যালয় থেকে ১৯৭৫ সালে খাদ্য প্রযুক্তিতে এমএস ডিগ্রি লাভ করেন। শামস-উদ-দীন অস্ট্রেলিয়ার নিউ সাউথ ওয়েলস বিশ্ববিদ্যালয় থেকে ১৯৮৫ সালে অ্যাপ্লাইড ফুড টেকনোলজিতে এমএস এবং একই বিশ্ববিদ্যালয় থেকে ১৯৯০ সালে পিএইচডি ডিগ্রি অর্জন করেন। শামস-উদ-দীন ১৯৭৫ সালে বাংলাদেশ কৃষি বিশ্ববিদ্যালয়ের খাদ্য প্রযুক্তি ও গ্রামীণ শিল্প বিভাগে সহকারী অধ্যাপক হিসেবে যোগদান করেন। তিনি ১৯৮৭ সালে সহযোগী অধ্যাপক এবং ১৯৯২ সালে অধ্যাপক হন। তিনি বাকৃবিতে ৩৭ বছরের বেশি সময় (১৯৭৫-২০১২) অধ্যাপনা করেছেন। তিনি জার্মানির হেনোভার বিশ্ববিদ্যালয়ে অতিথি অধ্যাপক হিসেবেও দায়িত্ব পালন করেন। অধ্যাপনা ও গবেষণার পাশাপাশি তিনি বাংলাদেশ কৃষি বিশ্ববিদ্যালয়ের সিন্ডিকেট সদস্য, কৃষি প্রকৌশল ও প্রযুক্তি অনুষদের ডিন, পরিচালক (পরিকল্পনা ও উন্নয়ন), ডিনস কাউন্সিলের আহ্বায়ক, বিভাগীয় প্রধান ছাড়াও পটুয়াখালী বিজ্ঞান ও প্রযুক্তি বিশ্ববিদ্যালয়ের রিজেন্ট বোর্ডের সদস্যসহ একাধিক বিশ্ববিদ্যালয় ও প্রতিষ্ঠানে বিভিন্ন গুরুত্বপূর্ণ পদে দায়িত্ব পালন করেন। শামস-উদ-দীন ২০১২ থেকে ২০১৬ সাল পর্যন্ত পটুয়াখালী বিজ্ঞান ও প্রযুক্তি বিশ্ববিদ্যালয়ের উপাচার্য হিসেবে দায়িত্ব পালন করেন। তিনি ২০১৮ সালের ২ জুলাই পরবর্তী চার বছরের জন্য জার্মান বিশ্ববিদ্যালয় বাংলাদেশ এর উপাচার্য হিসেবে যোগদান করেন। তিনি ৩০ টিরও বেশি জাতীয় ও আন্তর্জাতিক সম্মেলন ও সেমিনারে অংশগ্রহণ করেন এবং দেশী-বিদেশী জার্নালে ৭০টির অধিক প্রবন্ধ প্রকাশ করেছেন। তিনি খাদ্য প্রক্রিয়াজাতকরণ ও সংরক্ষণ বিষয়ের ওপর লিখিত ৩টি বইয়ের রচয়িতা। শামস-উদ-দীন উল্লেখযোগ্য সংখ্যক পিএইচডি এবং স্নাতকোত্তর পর্যায়ের শিক্ষার্থীর গবেষণা তত্ত্বাবধান করেছেন। দেশী-বিদেশী বিভিন্ন সংস্থার অর্থায়নে বহু গবেষণা প্রকল্প বাস্তবায়নের অভিজ্ঞতা রয়েছে তার। এছাড়া তিনি বাংলাদেশ জার্নাল অব এগ্রিকালচারাল ইঞ্জিনিয়ারিং এর সম্পাদক হিসেবে দায়িত্ব পালন করেন। শামস-উদ-দীন কমনওয়েলথ স্কলারশিপ অ্যান্ড ফেলোশিপ অ্যাওয়ার্ড, জার্মান একাডেমিক এক্সচেঞ্জ সার্ভিস (ডিএএডি) ফেলোশিপ, ইন্ডিয়ান সায়েন্টিফিক অ্যান্ড কালচারাল অ্যাওয়ার্ড এবং ইউএসএসআর ফেলোশিপের মতো বেশ কয়েকটি পুরস্কার ও সম্মাননা লাভ করেন। তিনি ইঞ্জিনিয়ার্স ইনস্টিটিউশন, বাংলাদেশ; কৃষিবিদ ইনস্টিটিউশন বাংলাদেশ; বাংলাদেশ এসোসিয়েশন ফর দি এডভান্সমেন্ট অব সায়েন্স; বাংলাদেশ সোসাইটি ফর এগ্রিকালচারাল ইঞ্জিনিয়ার্স-সহ বিভিন্ন পেশাজীবী সংগঠনের সক্রিয় সদস্য। "পবিপ্রবিতে নতুন উপাচার্য নিয়োগ"। কালের কণ্ঠ। ২৭ ডিসেম্বর ২০১২। ১৯ জুলাই ২০২১ তারিখে মূল থেকে আর্কাইভ করা। সংগ্রহের তারিখ ১৭ জুলাই ২০২১।  "জার্মান ইউনিভার্সিটি বাংলাদেশের নতুন ভিসি ড. শামস-উদ-দীন"। দ্য রিপোর্ট। ৩ জুলাই ২০১৮। সংগ্রহের তারিখ ১৭ জুলাই ২০২১।  "পবিপ্রবির নতুন ভিসি ড. মো. শামসুদ্দীন"। বাংলানিউজটোয়েন্টিফোর.কম। ২৭ ডিসেম্বর ২০১২। সংগ্রহের তারিখ ১৭ জুলাই ২০২১।  "Professor Dr. Md. Shams-Ud-Din" [অধ্যাপক ড. মো. শামস-উদ-দীন] (পিডিএফ)। পবিপ্রবি (ইংরেজি ভাষায়)। ১৬ জুলাই ২০২১ তারিখে মূল (পিডিএফ) থেকে আর্কাইভ করা। সংগ্রহের তারিখ ১৭ জুলাই ২০২১।  "জার্মান ইউনিভার্সিটি বাংলাদেশের নতুন ভিসি ড. শামস-উদ-দীন"। সমকাল। ৩ জুলাই ২০১৮। ১৬ জুলাই ২০২১ তারিখে মূল থেকে আর্কাইভ করা। সংগ্রহের তারিখ ১৭ জুলাই ২০২১।  "Professor Dr. Md. Shams-Ud-Din" [অধ্যাপক ড. মো. শামস-উদ-দীন]। জার্মান বিশ্ববিদ্যালয় বাংলাদেশ (ইংরেজি ভাষায়)। ১৬ জুলাই ২০২১ তারিখে মূল থেকে আর্কাইভ করা। সংগ্রহের তারিখ ১৭ জুলাই ২০২১।